[pic] | KUMMISSJONI TAL-KOMUNITAJIET EWROPEJ |

Brussel 24.8.2005

KUMM(2005) 387 finali

KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI U LILL-KUMITAT TAR-REĠJUNI

Bi tweġiba għall-Evalwazzjoni fuq Ħames Snin ta’ Attivitajiet Komunitarji ta’ Riċerka (1999-2003) imwettqa minn esperti indipendenti ta’ livell għoli{SEC(2005) 1054}

KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI U LILL-KUMITAT TAR-REĠJUNI

Bi tweġiba għall-Evalwazzjoni fuq Ħames Snin ta’ Attivitajiet Komunitarji ta’ Riċerka (1999-2003) imwettqa minn esperti indipendenti ta’ livell għoli (Test b'relevanza għall-EEA)

Fit-tieni nofs ta’ l-2004, Bord strateġiku ta’ tlettax-il espert ta’ livell għoli[1] wettaqEvalwazzjoni fuq Ħames Snin li tkopri l-attivitajiet Komunitarji ta’ riċerka fl-1999-2003 u kif previst fid-Deċiżjonijiet dwar is-Sitt Programm ta' Qafas[2]. Bi tweġiba, il-Bord ipprovda deskrizzjoni ġenerali u evalwazzjoni ċari u awtoritattivi, f’livell orizzontali, ta’ l-attivitajiet Komunitarji ta’ riċerka, permezz ta’ analiżi bbażata fuq l-evidenza ta’ l-implimentazzjoni u l-kisbiet ta’ attivitajiet fl-imgħoddi u dawk li qed isiru attwalment. Skond id-Deċiżjonijiet tas-Sitt Programm ta’ Qafas, il-Kummissjoni b'dan tikkomunika l-konklużjonijiet ta' din l-evalwazzjoni akkumpanjati bl-osservazzjonijiet tagħha lill-Parlament, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni.

Ir-Rapport ta’ l-Evalwazzjoni fuq Ħames Snin u l-analiżi, il-konklużjonijiet u r-rakkomandazzjonijiet tiegħu, intlaqgħu tajjeb mill-Kummissjoni.

L-ewwelnett, il-Kummissjoni taqbel mal-Bord dwar l-erba’ sfidi ewlenin identifikati: iġbed u ppremja lill-aqwa talent; oħloq ambjent b’potenzjal ogħli għar-Riċerka u l-Iżvilupp Teknoloġiku (RTD) fin-negozju u l-industrija; immobilizza r-riżorsi għall-innovazzjoni u t-tkabbir sostenibbli; ibni l-fiduċja fix-xjenza u t-teknoloġija.

It-tieninett, tinnota l-evalwazzjoni pożittiva ta’ l-implimentazzjoni, ir-riżultati u l-valur miżjud tal-Programmi ta’ Qafas, l-aktar f’dak li għandu x’jaqsam mal-kontribut għall-bażi ta’ għarfien Ewropew, in-netwerking fost ir-riċerkaturi u l-istrutturar tas-sistema ta’ riċerka fl-Ewropa.

Fl-aħħarnett, taqbel b’mod ġenerali mar-rakkomandazzjonijiet li saru sabiex jittejbu r-rilevanza u l-kwalità ta’ l-inizjattivi u programmi ta' riċerka fil-preżent u fil-ġejjieni. Il-proposti tal-Kummissjoni għas-Seba’ Programm ta' Qafas, adottat fis-6 ta' April 2005, iqisu bis-sħiħ dawn ir-rakkomandazzjonijiet. Se jitqiesu wkoll waqt it-tħejjija tal-qafas legali sħiħ għar-riċerka Komunitarja, partikolarment il-programmi speċifiċi u r-regoli għall-parteċipazzjoni u t-tixrid tar-riżultati.

Ir-rapport ta’ evalwazzjoni xxerred fil-wisgħa, inkluż fl-Ewropa[3] u ġie ppreżentat u ntlaqa' tajjeb mill-partijiet interessati ewlenin, partikolarment il-kumitat u l-Grupp ta’ Ħidma rilevanti tal-Parlament Ewropew u l-Kunsill, CREST u l-kumitati tal-programmi.

Il-Kummissjoni tirringrazzja bil-qalb lill-Bord ta’ Evalwazzjoni fuq Ħames Snin għall-ideat kreattivi u l-ħidma siewja tiegħu li diġà taw, u ċertament se jibqgħu jagħtu, kontribut importanti lir-riċerka Komunitarja.

L-analiżi iktar dettaljata u l-kummenti għal kull rakkomandazzjoni speċifika jingħataw fid-Dokument ta’ Ħidma ta’ l-Istaff tal-Kummissjoni {SEC(2005) 1054}.

ANNESS

EVALWAZZJONI FUQ ĦAMES SNIN TAL-

PROGRAMMI TA' QAFAS GħAR-RIċERKA

ta’ l-Unjoni Ewropea

1999-2003

*

**

Il-Kompożizzjoni tal-Bord

***

Sinteżi Eżekuttiva

**

KOMPOżIZZJONI TAL-BORD TA’ L-EVALWAZZJONI FUQ ħAMES SNIN 1999-2003 |

Dr. Erkki Ormala (Chairman) Finland Vice President, Technology Policy, Nokia Corporation |

Prof. Nicholas Vonortas (Rapporteur) USA, Greece Professor and Director, Center for International Science and Technology Policy & Associate Professor, Department of Economics, The George Washington University |

Dr. Ségolène Ayme France Director of Research, INSERM (Institut National de la Santé et de la Recherche Médicale), SC11 “Gene mapping and Clinical Research”; Director of Orphanet |

Dr. Lucija Čok Slovenia Rector, University of Primorska, Former Minister for Education, Research and Sport |

Prof. Dervilla Donnelly Ireland Chair of the Dublin Institute for Advanced Studies; Emeritus Professor of Organic Chemistry, University College, Dublin |

Dr. Julia King United Kingdom Principal , Faculty of Engineering, Imperial College London |

Prof. Christoph Mandl Austria Faculty of Business, Economics and Computer Science, University of Vienna; Director of Mandl, Luethi & Partner |

Prof. Frieder Meyer-Krahmer Germany Director, Fraunhofer Institute for Systems and Innovation Research (ISI) |

Prof. Elzbieta H. Oleksy Poland Dean of the Faculty of International and Political Studies, University of Lodz; Founding Director of Women's Studies Centre, University of Lodz |

Prof. Alexandre Quintanilha Portugal Professor in Biophysics, University of Porto |

Prof. Nicoletta Stame Italy Professor of Sociology Università di Roma "La Sapienza"; President of the European Evaluation Society (EES) |

Dr. Rolf Tarrach Spain Professor of Theoretical Physics at the University of Barcelona - Dept. ECM; Former President of the Spanish Council for Scientific Research |

Prof. Françoise Thys-Clement Belgium Chairperson of the Erasme Hospital Council; Professor and Director of the Centre of Economics of Education at the ULB |

SINTEŻI EŻEKUTTIVA

It-Trattat attwali ta’ l-Unjoni Ewropea jidentifika żewġ għanijiet strateġiċi ewlenin għall-Programmi ta’ Qafas għar-Riċerka Ewropej: (i) it-tisħiħ tal-bażijiet xjentifiċi u teknoloġiċi ta’ l-industrija sabiex tissaħħaħ il-kompetittività internazzjonali tagħha u (ii) l-appoġġ ta' oqsma ta' politika oħra ta' l-Unjoni Ewropea

Dan ir-Rapport, it-tielet Evalwazzjoni fuq Ħames Snin tal-Programmi ta’ Qafas għar-Riċerka (il-Komunità Ewropea, Euratom), jirrevedi l-implimentazzjoni u l-kisbiet tal-Programmi ta’ Qafas matul il-perjodu 1999-2003. Ir-rakkomandazzjonijiet ikopru l-bqija tas-Sitt Programm ta’ Qafas, sa l-2006, u jressqu suġġerimenti għal titjib fin-natura u d-direzzjoni ta’ Programmi ta’ Qafas futuri. Dawn ir-rakkomandazzjonijiet saru bil-għan li jingħata kontribut infurmat tajjeb għat-tisħiħ tal-kwalità, ir-rilevanza u l-impatt ta' Programmi ta’ Qafas attwali u futuri.

L-ISFIDA

Matul il-perjodu kopert b’dan ir-Rapport, il-panorama politika Ewropea nbidlet drastikament b’riżultat ta’ l-introduzzjoni ta’ l-għanijiet ta’ Liżbona u Barċellona u l-istabbiliment taż-Żona Ewropea ta’ Riċerka (ERA).

Barra minn hekk, il-panorama kumplessiva Ewropea ta' l-ekonomija u r-riċerka għaddejja minn tibdil kontinwu. Il-kompetizzjoni globali bbażata fuq l-għarfien qed tibdel b’mod fundamentali l-ambjent li joperaw fih ir-riċerka u l-industrija Ewropea. L-Ewropa u l-bqija tad-dinja industrijalizzata ma jistgħux jibqgħu jieħdu d-dominanza teknoloġika tagħhom bħala fatt. Filwaqt li l-Ewropa għadha fuq quddiem f’ċerti oqsma industrijali, appoġġata b’ħaddiema b’edukazzjoni tajba, iqum tħassib dwar il-ġejjieni mill-espansjoni rapida tar-riċerka, ta’ l-iżvilupp teknoloġiku u tad-dimostrazzjoni (RTD) ta’ l-industrija Ewropea barra mill-Ewropea u n-nuqqas ta’ ħila li jinġibed l-aħjar talent fid-dinja lejn l-Ewropa. Id-disponibbiltà dejjem ikbar ta’ għarfien rilevanti għall-industrija ta' kwalità għolja, ambjenti effiċjenti ta’ innovazzjoni, u aċċess eħfef għal swieq barra l-Ewropa qed jikkontribwixxu għal telf gradwali fil-kompetittività Ewropea.

L-Ewropa qiegħda dejjem iktar taqa' lura wara l-kompetituri ewlenin tagħha. Ir-rendiment ta’ l-Ewropa, f'termini ta’ tkabbir, produttività, u ħolqien ta’ impjiegi mhuwiex biżżejjed biex isostni l-prosperità fil-ġejjieni. Dawn l-iżviluppi, u l-isfidi li jqajmu, ġew irrappurtati fid-dettall f’rapporti reċenti, bħal dawk minn Sapir (2003) u Kok (2004). Fil-biċċa l-kbira kulħadd jaqbel li r-riċerka, l-edukazzjoni u l-innovazzjoni huma fil-qalba ta’ kwalunkwe strateġija li tiġġieled dawn l-isfidi.

L-universitajiet u l-istituzzjonijiet ta’ riċerka Ewropej tradizzjonalment kienu kapaċi jiżviluppaw u jsostnu bażi ta’ għarfien Ewropew. F’ħafna oqsma dan għadu l-każ. Madankollu, ftit universitajiet Ewropej biss jingħarfu bħala mexxejja dinjija. Sa ċertu punt dan huwa r-riżultat ta' riżorsi insuffiċjenti flimkien man-natura frammentarja tal-panorama Ewropea ta’ l-RTD. L-universitajiet u l-istituti Ewropej għadhom ma tawx rispons sħiħ għall-kompetizzjoni globali għall-għarfien u t-talent.

F’ekonomija bbażata fuq l-għarfien, l-innovazzjoni tiddependi b’mod kruċjali fuq netwerks kollaborattivi li jinvolvu r-riċerka akkademika u dik ta’ l-intrapriżi tan-negozju. L-approċċ konvenzjonali ta’ proċess lineari għall-ħolqien ta’ l-għarfien ibbażat fuq l-akkademja, li sussegwentement ittieħed u ġie esplojtat mill-industrija, issa nbidel bi prassi ġdida ta’ innovazzjoni interattiva iffaċilitata bi sħubiji pubbliċi/privati, qsim ta' l-għarfien u tagħlim reċiproku.

Sadanittant, l-Istati Membri l-ġodda qegħdin fil-proċess ta’ tranżizzjoni. Dawn għandhom joħolqu ambjent favorevoli għall-intrapriżi filwaqt li fl-istess ħin joħolqu l-kundizzjonijiet għall-ekonomija bbażata fuq l-għarfien. Riformi istituzzjonali u l-allokazzjoni ta’ biżżejjed riżorsi għall-ħolqien u l-qsim ta’ l-għarfien huma t-tnejn passi meħtieġa għall-bini ta’ ġejjieni ekonomiku sostenibbli. L-użu intelliġenti tal-fondi strutturali flimkien ma’ strumenti oħra ta’ l-UE kif ukoll strumenti nazzjonali jistgħu joffru soluzzjonijiet għal dawn l-isfidi.

Il-pubbliku ġenerali fl-Ewropa qed jitħasseb dwar l-impatt soċjali u ekonomiku ta’ l-avvanzi xjentifiċi u teknoloġiċi, kif ukoll dwar kif qed jittieħdu d-deċiżjonijiet marbuta ma' dawn l-iżviluppi. F’ċerti oqsma jidher ċar in-nuqqas ta’ l-appoġġ pubbliku. Sabiex l-Ewropa tikseb id-dominanza fix-xjenza u t-teknoloġija li hija kruċjali għall-prosperità fil-ġejjieni, dan it-tħassib għandu jiġi indirizzat kemm fil-livell Ewropew kif ukoll dak nazzjonali.

Sabiex ix-xejriet jitreġġgħu lura, l-Ewropa – l-UE u l-Istati Membri flimkien – għandhom jieħdu azzjonijiet ikkoordinati sabiex jindirizzaw erba’ sfidi ewlenin, li:

- jattiraw u jippremjaw l-aħjar talent

- joħolqu ambjent b’potenzjal għoli għar-Riċerka u l-Iżvilupp Teknoloġiku tan-negozji u l-industrija

- jimmobilizzaw ir-riżorsi għall-innovazzjoni u t-tkabbir sostenibbli

- jibnu l-fiduċja fix-xjenza u t-teknoloġija.

Il-proposta tal-Kummissjoni li jiżdied sostanzjalment il-baġit Ewropew għar-riċerka fil-ġejjieni hija pass tajjeb fid-direzzjoni t-tajba. Dan jipprovdi l-opportunità li jissaħħu, b’mod sinifikanti, il-bażi ta’ għarfien Ewropew u l-kompetittività Ewropea. Madankollu, tista’ tirnexxi biss jekk din iż-żieda tkun akkumpanjata minn żidiet fil-baġits ta’ l-RTD ta' l-Istati Membri. Is-sinjali huma ċari: l-Unjoni Ewropea kumplessivament għandha tinvesti iktar fl-RTD bħala rispons xieraq għal dawn l-isfidi.

KONKLUżJONIJIET TA' L-EVALWAZZJONI

Il-Bord ikkonkluda li l-Programmi ta’ Qafas għar-Riċerka ta’ l-UE kellhom rwol importanti fl-iżvilupp tal-bażi ta’ għarfien Ewropew matul il-perjodu ta’ reviżjoni (1999-2003). Il-Programmi ta’ Qafas ikkoreġew xi wħud min-nuqqasijiet fil-panorama Ewropew ta’ l-RTD u taw kontribut kbir sabiex jingħeleb in-nuqqas bejn l-RTD u l-innovazzjoni. L-enfasi qawwi fuq it-teknoloġiji ta’ l-informazzjoni u l-komunikazzjoni u fuq ix-xjenzi tal-ħajja kien, pereżempju, fundamentali biex jissaħħu l-kapaċitajiet Ewropej. Kien hemm interess qawwi mill-industrija, l-universitajiet u istituti ta’ riċerka oħra. Il-Programmi ta’ Qafas kellhom rwol importanti fil-ħolqien u t-tixrid ta’ għarfien ġdid u l-formazzjoni u t-tisħiħ ta' netwerks inter-organizzazzjonali, kemm fost atturi Ewropej u wkoll dawk fi Stati assoċjati. Ir-rapporti kollha li ra l-Bord, kemm jekk fl-livell Komunitarju kif ukoll jekk f'livell ta' Stat Membru, enfasizzaw konsistentement l-addizzjonalità u l-valur miżjud Ewropew sinifikanti tal-Programmi ta' Qafas.

Minkejja s-suċċess notevoli, madankollu, il-kisbiet tal-Programmi ta' Qafas kienu iktar modesti f’termini tal-kontribut dirett lill-innovazzjonijiet bil-potenzjal li jwasslu lill-Ewropa f’pożizzjoni dominanti fi swieq globali. Saru ħafna diskussjonijiet dwar dak li qed jidher bħala 'dgħufija’.Madankollu, l-evalwazzjonijiet u l-istudji dwar l-impatt ġeneralment jitwettqu kmieni wisq biex ikunu evidenti l-impatti ekonomiċi maġġuri. Barra minn hekk, il-produzzjoni ta' innovazzjonijiet speċifiċi qatt ma kienet l-għan ewlieni tal-Programm ta' Qafas, li fil-fatt kien t-tisħiħ tas-sistema Ewropea ta' riċerka kumplessivament. Meta wieħed iqis il-limitazzjonijiet baġitarji tal-Programm – inqas minn ħames fil-mija ta' l-infiq mill-gvern fl-RTD fiż-żona ta' l-UE - inqisu li l-kisbiet tal-Programm ta' Qafas f'dan ir-rwol 'stutturali' kienu importanti ħafna.

RAKKOMANDAZZJONIJIET TAL-BORD DWAR IL-PROGRAMM TA’ QAFAS

Fuq il-bażi tar-reviżjoni ddettaljata f’dan ir-Rapport, il-Bord jagħmel ir-rakkomandazzjonijiet li ġejjin sabiex jissaħħu r-rilevanza u l-impatt tal-Programm ta’ Qafas, u sabiex isir iktar aċċessibbli:

1. Ix-xewqa għall-RTD Ewropew għandha tkun artikolata aħjar u għandha tkun riflessa biċ-ċar fil-Programm ta’ Qafas. Il-Programm ta’ Qafas għandu jibbenefika minn iffukar aħjar fil-livell kumpessiv ta’ prijorità u minn speċifiċità mnaqqsa fil-livell ta’ programm individwali.

2. Il-Programm ta’ Qafas għandu primarjament jippromwovi t-tmexxija Ewropea f’livell globali fix-xjenza u t-teknoloġija. Dan jeħtieġ l-eċċellenza fir-riċerka, aġendi ta’ riċerka iktar fit-tul, u iktar enfasi fuq l-innovazzjoni radikali u r-riċerka ta’ riskju fil-proġetti appoġġati mill-Programm.

3. L-orjentament u l-parteċipazzjoni industrijali fil-Programm ta’ Qafas għandhom jittejbu. Dan jeħtieġ ir-restawrar tar-rilevanza u t-tmexxija industrijali fi programmi mmirati lejn l-innovazzjoni u l-kompetittività. Partikolarment, SMEs li jutilizzaw teknoloġija avvanzata għandhom isibu l-parteċipazzjoni diretta iktar attraenti.

4. Definizzjoni sempliċi u robusta tal-Valur Miżjud Ewropew jinħtieġ għat-tfassil u l-implimentazzjoni ta' Programmi ta’ Qafas futuri.

5. L-amministrazzjoni tal-Programm ta’ Qafas għandha tiġi ssimplifikata. Għandu jkun hemm ħidma intensiva lejn is-simplifikazzjoni tal-proċedura ta' l-applikazzjoni, it-tmexxija u l-kontroll finanzjarju tal-proġetti. Jinħtieġ li jittejbu l-proċeduri, inkluż l-istabbiliment ta’ bordijiet permanenti f’xi oqsma jew azzjonijiet tematiċi ta' prijorità għall-proċess ta' evalwazzjoni matul it-terminu ta’ programm.

6. L-għażla ta’ l-istrumenti għandha ssir iżjed flessibbli sabiex tiffaċilità l-karatteristiċi speċifiċi ta’ l-RTD ffinanzjat. L-istrumenti ġodda għandhom jinżammu fil-Programm ta’ Qafas li jmiss, speċjalment minħabba l-istabbiltà. Il-proponenti tar-riċerka għandu jkollhom il-libertà li jagħżlu l-istrumenti xierqa.

7. Ir-riżorsi umani u l-programmi ta’ mobbiltà għandhom jiġu estiżi fid-daqs u fl-ambitu. Ir-rabtiet ma’ programmi nazzjonali/reġjonali għandhom jiġu mħeġġa għal impatt ikbar. Il-programm għandu jitfassal b’mod li jassigura li l-industrija tkun imħajra tieħu sehem. Jeħtieġ enfasi ikbar fuq il-mobbiltà bejn is-settur pubbliku u dak privat u minn u lejn pajjiżi terzi.

8. Il-Programm ta’ Qafas għandu jkompli jindirizzaa l-kwistjoni tal-fiduċja u l-leġittimità tax-xjenza u t-teknoloġija fl-Ewropa. Il-kwistjonijiet tax-xjenza u s-soċjetà għandhom ikomplu jiġu indirizzati fi programm separat filwaqt li jkunu integrati ukoll fil-programmi l-oħra kollha. Jeħtieġ li tittieħed azzjoni kemm fil-livell ta’ l-UE kif ukoll f’dak ta' l-Istati Membri.

9. Il-Kummissjoni jeħtiġilha tniedi konsultazzjoni mal-partijiet interessati ewlenin sabiex ittejjeb il-proċeduri ta’ l-IPR fil-Programmi ta’ Qafas. Madankollu, il-prinċipji bażiċi dwar ir-regoli IPR għall-Programm ta’ Qafas jidhru li huma xierqa.

10. L-evalwazzjoni tal-Programm ta’ Qafas għandu jiġi żviluppat ulterjorment b'mod sistematiku u għandu jirrifletti l-għarfien ġdid dwar in-natura interattiva ta' l-innovazzjoni. L-evalwazzjoni għandha tindirizza wkoll l-impatt strutturali tal-Programm ta’ Qafas fuq il-panorama ekonomiku u tar-riċerka Ewropew.

PERSPETTIVI FUTURI – KUNDIZZJONIJIET TA’ QAFAS

L-isfidi għall-politika Ewropea tar-riċerka u l-innovazzjoni jistgħu jiġu indirizzati biss permezz ta’ strateġija sistematika li tirrifletti n-natura interattiva ta’ l-innovazzjoni u l-kumplessità tas-sistema Ewropea għall-innovazzjoni. Il-politika dwar l-RTD għandha tiġi kkoordinata ma’ oqsma oħrajn ta' politika soċjo-ekonomika li jaffettwaw l-ambjent ta’ l-innovazzjoni Ewropew. Dawn jinkludu l-kompetittività, il-ħarsien tal-proprjetà intellettwali, il-kompetizzjoni, l-għajnuniet statali, ir-riżorsi umani, l-edukazzjoni, il-kwistjoni tas-sessi, u l-etika. L-oqsma ta’ politika li jirrigwardaw id-domanda, speċjalment ix-xiri pubbliku ta’ oġġetti li rriżultaw mill-RTD u l-innovazzjoni u r-regolazzjoni, ukoll għandhom rwol kruċjali fil-promozzjoni ta’ l-innovazzjoni u fl-iżvilupp ta’ swieq gwida. Nixtiequ naraw lill-Kummissjoni (i) tindirizza iktar biċ-ċar il-kontribut tal-Programmi ta’ Qafas lill-proċess usa’ ta’ tfassil ta’ politika ta’ l-UE; (ii) teżamina modi kif tħaffef l-iżvilupp ta’ teknoloġiji innovattivi permezz ta’ azzjonijiet orjentati lejn id-domanda. u (iii) issaħħaħ l-isforzi flimkien ma’ l-Istati Membri sabiex jitħarrġu iktar riċerkaturi u li dawn jinżammu billi tagħmel il-karrieri tagħhom fir-riċerka iktar attraenti.

Aħna nisħqu ħafna fuq l-implimentazzjoni rapida tal-brevett Ewropew permezz ta’ rekwiżit ta’ lingwa waħdanija. Il-brevettabilità ta' invenzjonijiet implimentati bil-kompjuter u ta' organiżmi ġenetikament immodifikati għandha tinqata’ malajr. Ħarsien f’waqtu u xieraq tal-proprjetà intellettwali hija element essenzjali għall-innovazzjoni u l-investiment fl-RTD.

Ir-regoli Komunitarji dwar l-Għajnuniet Statali qegħdin jiġu riveduti. In-netwerks ta’ l-RTD li jinvolvu kumpaniji ta’ kull daqs ma’ l-akkademja, u l-għarfien ġdid dwar in-natura interattiva ta' l-innovazzjoni, jisfidaw ir-regoli tradizzjonali ta' finanzjament. Dawk li jillimitaw il-finanzjament pubbliku għal RTD pre-kompetittiv u li jiddefinixxu l-livell ta’ appoġġ skond il-benefiċarju għandhom jiġu riveduti. L-izvilupp ta’ l-Ewropa ma għandux jiġi mfixkel mill-applikazzjoni ta’ regoli iktar stretti minn dawk tal-kompetituri ewlenin tagħha.

Fl-aħħarnett, fuq il-bażi tax-xhieda evalwata, il-Bord qed joffri ftit rakkomandazzjonijiet għall-politika futura ta’ l-UE dwar ir-riċerka:

1. Il-proċess ERA għandu jitkompla. Għandha tiżdied il-koerenza bejn l-oqsma ta' politika nazzjonali dwar ix-xjenza u l-innovazzjoni u l-Programmi ta’ Qafas. Il-Programm ta’ Qafas għandu jkopri attivitajiet RTD ta' valur għoli Ewropew, li huma partikolarment adattati għall-effettività lokali u adottati fuq livelli nazzjonali u reġjonali. Aħna napprovaw l-azzjonijiet fil-komunikazzjoni tal-Kummissjoni dwar il-Politika ta’ Riċerka futura ta’ l-UE. L-azzjonijiet għandhom jitfasslu b’mod xieraq sabiex fl-Ewropa jiġu żviluppati ambjenti ta’ riċerka ta’ kwalità għolja u li jkunu kompetittivi fuq skala internazzjonali. Għandhom jipprovdu lill-Ewropa b’rispons politiku għall-isfidi ewlenin li ġew identifikati hawn fuq.

2. L-Ewropa għandha taħdem għall-aħjar integrazzjoni ta' l-Istati Membri l-ġodda. Sabiex jiġi utilizzat il-potenzjal uman u ekonomiku sinifikanti ta’ dawn il-pajjiżi jeħtieġ l-inklużjoni fl-oqsma ta' politika u l-istrumenti kollha ta’ l-UE bil-għan li tinbena Ewropa iktar kompetittiva u koeżiva, fl-ambitu ta’ l-iżvilupp sostenibbli. Il-Programmi ta’ Qafas għandhom jgħinu sabiex iħaffu l-proċess ta’ integrazzjoni.

3. Aħna nappoġġaw it-twaqqif ta’ Kunsill Ewropew għar-Riċerka. Il-Kunsill jeħtieġ biżżejjed riżorsi sabiex jagħmel differenza lill-bażi Ewropea tax-xjenza. Għandu jippromwovi l-eċċellenza fix-xjenza, ikun effiċjenti fir-rigward ta’ l-ispejjeż u jħeġġeġ l-iżvilupp ta' ambjenti ta’ riċerka ta’ eċċellenza dinjija. Oqsma xjentifiċi b’potenzjal għal impatt fit-tul fuq il-kompetittività u l-innovazzjoni għandhom jiġu appoġġati bis-sħiħ ukoll.

4. Aħna nappoġġaw l-idea tat-twaqqif ta’ numru limitat ta’ ‘pjattaformi tat-teknoloġija’, bil-għan li tiġi stabbilita t-tmexxija Ewropea f’tekonoloġiji ewlenin li qed jitfaċċaw, sabiex b’hekk jiżdied l-investiment privat fl-RTD. Dawn il-programmi kollaborattivi kbar għandhom jitmexxew mill-industrija, bi sħubiji pubbliċi/privati kemm għall-finanzjament kif ukoll għall-eżekuzzjoni. Dawn għandhom jinvolvu istituzzjonijiet akkademiċi, kumpaniji kbar u żgħar, u, ħafna drabi, parteċipanti minn barra l-Ewropa. Se tkun meħtieġa t-tmexxija eċċellenti ta’ riżorsi magħquda, mill-Programm ta’ Qafas, sorsi nazzjonali u l-industrija sabiex isir impatt.

[1] Ara l-lista ta' l-esperti fl-Appendiċi

[2] Id-Deċiżjoni 1513/2002/KE tal-Parlament Ewropew u tal-Kunsill, ĠU L 232, tad-29.08.2002, u d-Deċiżjoni tal-Kunsill 2002/668/Euratom, ĠU L 232 tad-29.08.2002.

[3] http://europa.eu.int/comm/research/reports/2004/pdf/fya_en.pdf